**Predkladacia správa**

Návrh zákona, ktorým sa mení a dopĺňa zákon č. 570/2005 Z. z. o brannej povinnosti
a o zmene a doplnení niektorých zákonov v znení neskorších predpisov a ktorým sa dopĺňa zákon č. 463/2003 Z. z. o vojnových veteránoch a o doplnení zákona č. 328/2002 Z. z.
o sociálnom zabezpečení policajtov a vojakov a o zmene a doplnení niektorých zákonov
v znení neskorších predpisov v znení neskorších predpisov (ďalej len „návrh zákona“) sa predkladá ako iniciatívny materiál.

Aplikačná prax týkajúca sa povyšovania vojakov v zálohe poukázala na potrebu osobitným spôsobom upraviť povyšovanie do vojenskej hodnosti vojaka v zálohe a vymenovanie do vojenskej hodnosti alebo povýšenie do vojenskej hodnosti profesionálneho vojaka, ktorý skončil služobný pomer a poberá výsluhový dôchodok alebo invalidný výsluhový dôchodok (ďalej len „vojak vo výslužbe“) a vojnového veterána.

Zákon č. 570/2005 Z. z. o brannej povinnosti a o zmene a doplnení niektorých zákonov v znení neskorších predpisov (ďalej len „zákon č. 570/2005 Z. z.“) umožňuje mimoriadne vymenovať do vojenskej hodnosti alebo mimoriadne povýšiť do vojenskej hodnosti vojaka v zálohe a vojaka vo výslužbe. Okrem formy mimoriadneho vymenovania alebo mimoriadneho povýšenia do vojenskej hodnosti vojakov v zálohe a vojakov vo výslužbe možno podľa zákona [č. 105/2002 Z. z.](https://www.slov-lex.sk/pravne-predpisy/SK/ZZ/2002/105/#paragraf-5a) o poskytnutí jednorazového finančného príspevku príslušníkom československých zahraničných alebo spojeneckých armád, ako aj domáceho odboja v rokoch 1939 – 1945 v znení neskorších predpisov a zákona č. 463/2003 Z. z. o vojnových veteránoch a o doplnení zákona č. 328/2002 Z. z. o sociálnom zabezpečení policajtov a vojakov a o zmene a doplnení niektorých zákonov v znení neskorších predpisov v znení neskorších predpisov (ďalej len „zákon č. 463/2003 Z. z.“) vymenovať do vojenskej hodnosti alebo povýšiť do vyššej vojenskej hodnosti aj vojnového veterána.

Povýšenie do vojenskej hodnosti vojaka v zálohe sa precizuje na povýšenie do vojenskej hodnosti len vojaka v zálohe, ktorý v stave bezpečnosti štátu uzatvorí dohodu o zaradení do aktívnych záloh, s cieľom aktívne sa zapojiť do procesu prípravy na výkon mimoriadnej služby.

Vymenovanie do vojenskej hodnosti alebo povýšenie do vojenskej hodnosti vojaka vo výslužbe sa upravuje ako morálne ocenenie za výnimočné činy, ktoré možno udeliť vojakovi vo výslužbe po zániku brannej povinnosti, ak nie je verejným funkcionárom. Okruh osôb, ktoré možno vymenovať do vojenskej hodnosti alebo povýšiť do vojenskej hodnosti, sa precizuje na základe poznatkov z aplikačnej praxe, keď boli vymenovaní do vojenskej hodnosti alebo povýšení do vojenskej hodnosti verejní funkcionári a to aj o niekoľko hodností bez náležitého zdôvodnenia, resp. v priamej súvislosti s výkonom ich verejnej funkcie.

S cieľom zjednotiť formu vymenúvania do vojenskej hodnosti alebo  povyšovania do vojenskej hodnosti vojakov vo výslužbe a vojnových veteránov sa navrhuje v zákone č. 463/2003 Z. z., ako súvisiacom právnom predpise, upraviť možnosť vymenovať do vojenskej hodnosti alebo povýšiť do vyššej vojenskej hodnosti vojnového veterána až po zániku brannej povinnosti, ktorý nie je verejným funkcionárom.

Navrhuje sa, aby podrobnosti o vymenovaní do vojenskej hodnosti alebo  povýšení do vojenskej hodnosti vojaka vo výslužbe určil prezident Slovenskej republiky, rovnako ako to určuje pre vojnového veterána.

Návrh zákona bol predmetom predbežného pripomienkového konania v súlade s Jednotnou metodikou na posudzovanie vybraných vplyvov. Stála pracovná komisia Legislatívnej rady vlády Slovenskej republiky na posudzovanie vybraných vplyvov vyjadrila s predloženým materiálom súhlasné stanovisko.

Návrh zákona bol predmetom medzirezortného pripomienkového konania od 9. júna 2021 do 29. júna 2021. Návrh zákona sa na rokovanie Legislatívnej rady vlády Slovenskej republiky predkladá bez rozporov.

Účinnosť zákona sa navrhuje 1. decembra 2021 z dôvodu predpokladanej dĺžky legislatívneho procesu.